מרדכי פירון

הרב מרדכי פירון (כ"ז בכסלו ה'תרפ"ב, 28 בדצמבר 1921, וינה שבאוסטריה – כ"ח באייר ה'תשע"ד, 28 במאי 2014) היה הרב הצבאי הראשי השני של צה"ל ולאחר מכן רב בציריך במשך שלוש עשרה שנה.

קורות חיים
פירון נולד בווינה שבאוסטריה, בן יחיד לואירנה ויעקב פיסק. למד בתיכון באוסטריה ועלה לארץ ישראל במסגרת עליית הנוער בשנת ה'תרצ"ט (1938). בגיל 16 התחיל ללמוד בבית הספר מקוה ישראל, אך עבר לישיבת כפר הרא"ה ומשם המשיך לישיבת לומז'ה בפתח תקווה. משם עבר לישיבת מרכז הרב בה למד במשך כעשור, שבמהלכו הוסמך לרבנות על ידי הרב יעקב משה חרל"פ והרב יצחק אייזיק הלוי הרצוג, הרב הראשי לישראל. בהמשך עבר ללמוד באוניברסיטה העברית בירושלים.

הרב פירון לחם בשורות ההגנה. עם פרוץ מלחמת העצמאות הצטרף לצה"ל, שם מונה לתפקיד האחראי על הווי דת בגדנ"ע ובנח"ל. הוא שימש בתפקיד ראש ענף הווי דת ברבנות הצבאית. במקביל לשירותו הצבאי, כיהן כרב "בית הכנסת לצעירים" בבת ים ועמד בראש"חוג ללימוד תלמוד" בעיר. בחודש פברואר 1971 הוענקה לו דרגת אלוף-משנה והוא מונה לסגנו של הרב הצבאי הראשי, שלמה גורן. זו הייתה הפעם הראשונה מאז קום המדינה שקצין ברבנות הצבאית נושא דרגת אל"ם, מלבד הרב הצבאי הראשי. הרב פירון ערך את חופתו של חנוך לנגר, לאחר הכרעת הרב שלמה גורן בפסק דין האח והאחות בשנת 1972.

עם פרישתו מצה"ל של הרב גורן, ביוני 1971, מונה הרב פירון לרב הצבאי הראשי השני, בדרגת תת-אלוף. בתקופתו כרב ראשי במלחמת יום הכיפורים, עסקה הרבנות הצבאית בצורה מקיפה בטיפול בחללים הרבים. הרב פירון הקים בית דין להתרת עגונות המלחמה, בראשות הראשון לציון, הרב עובדיה יוסף, בו ישבו גם הרב פירון וסגנו, הרב גד נבון. באפריל 1974 הועלה לדרגת אלוף. בפברואר 1977 סיים את כהונתו כרב הראשי לצה"ל, ונמנה עם סגל ההוראה של המכללה לביטחון לאומי.

לאחר שחרורו מצה"ל שימש  כרב בציריך במשך שלוש עשרה שנה.

ב־1987 שימש כיועץ לענייני התפוצות לשר החוץ שמעון פרס.

הרב פירון פרסם מאמרים מדעיים ותורניים רבים בשטח מדעי היהדות ב"מחניים", בביטאונים, עיתונים וקבצים. היה אח בלשכת הכוכב מס' 13 של הבונים החופשיים בחסות הלשכה הגדולה למדינת ישראל.

בשנת תשע"ג, 2013 הוענק לו התואר "יקיר ירושלים".

נפטר בכ"ח באייר ה'תשע"ד.

בשנת 1946 נשא לאשה את אהובה בת משה ליב גרדי, ונולדו להם שלושה ילדים. אשתו נפטרה בשנת תשס"א.

באייר תשפ"ג, מאי 2023, חנכה עיריית ירושלים כיכר על שם הרב פירון בשכונת בית וגן.

ספריו
 פרקי הגות ומחשבה - 1. ייחודו של עם ישראל, הוצאת מערכות, 1977. 2. ערכים ביהדות, משרד הביטחון - ההוצאה לאור, 1980.
 בנתיבי אגדות חז"ל - עיונים במשנתם של קדמונים, הוצאת דון, 1970.
 בשערי האגדה - הליכות וערכים במדרשי חז"ל, הוצאת דון, 1974.
 נתיבים בחכמת היהדות - פרקי מחשבה, מחקר וזיכרון, משרד הביטחון - ההוצאה לאור, 2002.

לקריאה נוספת
 אביעד הכהן, צבי טל, ספרא וסייפא – ספר היובל לרב מרדכי פירון, ירושלים, תשע"ד
חגי הוברמן, רב, אלוף - סיפור חייו של אלוף במיל' הרב מרדכי פירון זצ"ל, ספריית בית אל, תשפ"א.

 קישורים חיצוניים 



 עדות תא"ל מרדכי פירון - רב ראשי לצה"ל, באתר המרכז למלחמת יום הכיפורים
 ספרא וסייפא - ספר היובל לרב מרדכי פירון, בעריכת אביעד הכהן וצבי א. טל; מאמרי הספר ספרא וסייפא בספריית אסיף

 הרב פירון ברשימת יקירי העיר ירושלים לשנת תשע"ג 2013


 על מה נאבקים, הרב פירון מתראיין לתוכנית "הסיפור שלי" של חברת jem - אלול תשס"ט



הערות שוליים

קטגוריה:אנשי העלייה החמישית
קטגוריה:עולים בעליית הנוער
קטגוריה:ישראלים ילידי אוסטריה
קטגוריה:בוגרי האוניברסיטה העברית בירושלים
קטגוריה:בוגרי ישיבת מרכז הרב
קטגוריה:אלופי צה"ל
קטגוריה:רבני הציונות הדתית בישראל
קטגוריה:רבנים ראשיים לצה"ל
קטגוריה:לוחמי ההגנה
קטגוריה:בת ים: רבנים
קטגוריה:ציריך: רבנים
קטגוריה:בוגרי ישיבת כפר הרא"ה
קטגוריה:בוגרי ישיבת לומז'ה-פתח תקווה
קטגוריה:יקירי ירושלים
קטגוריה:יהודים הקבורים בהר המנוחות
קטגוריה:חברי הבונים החופשיים בישראל
קטגוריה:ישראלים שנולדו ב-1921
קטגוריה:ישראלים שנפטרו ב-2014